En utæt benzintank i et sejlskib var torsdag formiddag skyld i en mindre eksplosion på havnen i Thisted. Det fortæller Klaus Sejer Pedersen, der er indsatsleder hos Nordjyllands Beredskab. - De har været ved at hælde benzin på den her båd, som har haft en utæthed i benzintanken. Da båden så bliver startet, eksploderer dampene i maskinrummet. - En af bådens besætningsmedlemmer får hurtigt fat i en pulverslukker og ender med at redde båden, lyder det fra indsatslederen. Den handlekraftige mand pådrog sig førstegradsforbrændinger på begge ben i forbindelse med slukningen af branden. Han bliver nu kørt til tjek på sygehuset. Øjenvidner slog alarm Det var lokale, som så ulykken udspille fra kajen, der alarmerede brandvæsnet om eksplosionen klokken 10.41. Branden nåede dog aldrig at udvikle sig yderligere efter indsatsen med pulverslukkeren, og derfor er der, ifølge indsatslederen, ikke sket anden brandskade end nogle sorte mærker i maskinrummet. - Nu skal vi bare have samlet 20 liter brændstof op fra det her maskinrum, og så er vi faktisk færdige med opgaven, siger Klaus Sejer Pedersen. Beredskabet forventer at kunne forlade havnen i Thisted i løbet af en halv times tid.

Referat:
Torsdag formiddag skete der en mindre eksplosion på havnen i Thisted. En af bådens besætningsmedlemmer har pådraget sig forbrændinger på begge ben.